Aholini ijtimoiy qoʻllab-quvvatlash tizimini yanada takomillashtirishga qaratilgan qoʻshimcha chora-tadbirlar toʻgʻrisida
(decree, 2024-11-21)

Aholi turmush darajasini oshirishga qaratilgan chora-tadbirlar izchilligini taʼminlash va ijtimoiy himoyaga muhtoj oilalarni qoʻllab-quvvatlash mexanizmlarini yanada takomillashtirish maqsadida: 1. Iqtisodiy taraqqiyot va kambagʻallikni qisqartirish vazirligi va Moliya vazirligining eng kam pensiya va nafaqa miqdorlarini qayta koʻrib chiqish boʻyicha takliflarini inobatga olib, 2021-yilning 1-iyulidan boshlab: a) belgilangan yoshga doir eng kam pensiya miqdoridan kam pensiya oluvchi shaxslarga pensiyani hisoblash bazaviy miqdorining 20 foizi miqdorida qoʻshimcha toʻlov (keyingi oʻrinlarda — qoʻshimcha toʻlov) joriy etilsin; b) boquvchisini yoʻqotganlik pensiyasi oluvchilarning har bir mehnatga qobiliyatsiz oila aʼzosi uchun qoʻshimcha toʻlov joriy etilsin. 2. Moliya vazirligi ushbu Farmonda belgilangan chora-tadbirlar bilan bogʻliq xarajatlarni moliyalashtirish uchun zarur mablagʻlarni budjetdan tashqari Pensiya jamgʻarmasi qoldiq mablagʻlari hamda respublika budjeti hisobidan ajratilishini taʼminlasin. 3. Oʻzbekiston Milliy axborot agentligi va Oʻzbekiston Milliy teleradiokompaniyasiga Moliya vazirligi bilan birgalikda ushbu Farmon maqsadi va vazifalari ommaviy axborot vositalarida va Internet tarmogʻida keng yoritilishini taʼminlash tavsiya etilsin. 4. Oʻzbekiston Respublikasi Hukumatining ayrim qarorlariga ilovaga muvofiq oʻzgartirishlar kiritilsin. 5. Moliya vazirligi manfaatdor vazirlik va idoralar bilan birgalikda bir oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 6. Mazkur Farmonning ijrosini nazorat qilish Oʻzbekiston Respublikasi Bosh vazirining oʻrinbosari D.A. Kuchkarov zimmasiga yuklansin. 1. Vazirlar Mahkamasining 2011-yil 7-apreldagi 107-son qarori bilan tasdiqlangan Davlat pensiyasi tayinlash uchun zarur boʻlgan ish stajiga ega boʻlmagan shaxslarga, yoshidan qatʼi nazar, ish stajiga ega boʻlmagan I va II guruh nogironligi boʻlgan shaxslarga hamda bolalikdan nogironligi boʻlgan farzandi bor (boʻlgan) onalarga nafaqalar tayinlash va toʻlash tartibi toʻgʻrisidagi nizomda: a) 15 va 16-bandlar quyidagi tahrirda bayon etilsin: “15. Boquvchisini yoʻqotganlik nafaqasi qonunchilik hujjatlarida belgilangan miqdorda tayinlanadi. 16. Nafaqa olish huquqiga ega boʻlmagan shaxs vafot etgan taqdirda vafot etganning oila aʼzolariga nafaqa qonunchilik hujjatlarida belgilangan miqdorda tayinlanadi”; b) 161-bandning toʻrtinchi xatboshisi chiqarib tashlansin. 2. Vazirlar Mahkamasining 2011-yil 8-sentabrdagi 252-son qarori bilan tasdiqlangan Davlat pensiyalarini tayinlash va toʻlash tartibi toʻgʻrisidagi nizomning 107-bandi “v” kichik bandidagi “yoshga doir eng kam pensiyaning 50 foizidan” degan soʻzlar “qonunchilik hujjatlarda belgilangan miqdorlardan” degan soʻzlar bilan almashtirilsin. 3. Vazirlar Mahkamasining 2018-yil 13-sentabrdagi “Mamlakatimiz aholisini va iqtisodiyot tarmoqlarini raqobat va bozor mexanizmlarini joriy etish asosida don, un va non bilan ishonchli taʼminlash chora-tadbirlari toʻgʻrisida”gi 731-son qarori 3-bandining “b” kichik bandi quyidagi tahrirda bayon etilsin: “b) un va qolipli non xarid qilish boʻyicha qoʻshimcha xarajatlarni qoplash uchun toʻlanayotgan pul kompensatsiyasi (keyingi oʻrinlarda pul kompensatsiyasi deb ataladi) nafaqalar toʻlanishi uchun masʼul boʻlgan organlar tomonidan hisoblanadi va 14 yoshgacha bolalari boʻlgan oilalarga nafaqa, bola ikki yoshga toʻlguniga qadar uni parvarish qilish nafaqasi, kam taʼminlangan oilalarga moddiy yordam bilan bir vaqtda Oʻzbekiston Respublikasi Davlat budjeti mablagʻlari hisobidan toʻlanadi. Bunda, 2021-yil 1-iyulga qadar yoshga doir va nogironligi boʻyicha nafaqa, boquvchisini yoʻqotganlik pensiyasi va nafaqasi (har bir boqimandaga), bolalikdan nogiron boʻlgan 18 yoshdan katta shaxslarga nafaqa, 18 yoshgacha boʻlgan nogiron bolalar va 18 yoshga toʻlmagan OIV infeksiyasiga chalingan shaxslarga nafaqa, shuningdek, belgilangan eng kam yoshga doir pensiya miqdorida va undan kam pensiya oluvchiga tayinlangan, biroq ularga toʻlanmay qolgan pul kompensatsiyasi qayd etilgan pensiya hamda nafaqa summasiga qoʻshilgan holda Oʻzbekiston Respublikasi Davlat budjeti va budjetdan tashqari Pensiya jamgʻarmasi mablagʻlari hisobidan toʻlanadi”. 4. Vazirlar Mahkamasining 2019-yil 14-oktabrdagi “Don, un va non yetkazib berish tizimiga bozor mexanizmlarini toʻliq joriy etish chora-tadbirlari toʻgʻrisida”gi 866-son qarori 5-bandida: ikkinchi xatboshi chiqarib tashlansin; uchinchi — beshinchi xatboshilar tegishincha ikkinchi — toʻrtinchi xatboshilar deb hisoblansin; uchinchi va toʻrtinchi xatboshilar quyidagi tahrirda bayon etilsin: “Belgilansinki, 2019-yil 1-oktabrdan boshlab 14 yoshgacha boʻlgan bolalari uchun tayinlangan nafaqani oluvchi oilalarga ham 50 ming soʻm miqdorida har oylik pul kompensatsiyasi joriy etilib, buning hisobiga ularning nafaqa miqdori 50 ming soʻmga koʻpayadi. Ushbu bandda nazarda tutilgan pul kompensatsiyasi nafaqalar toʻlanishi uchun masʼul boʻlgan organlar tomonidan hisoblanadi va nafaqalar bilan bir vaqtda toʻlanadi”.